代毛崇夫賀婦翁黄圮老生朝
作者：樓鑰
朝代：宋

paragraphs: 東都競風節，清裁稱巨賢。
焱馳不自定，相與扶其顛。
獨立黄徵君，道周性具全。
辟舉既不就，言論亦無傳。
當時論篤士，比之孔與顔。
陳蕃爲三公，自媿不敢先。
丈人豈苗裔，德高靜而專。
不清復不濁，量陂渺無邊。
學問粹然正，師友承淵源。
詞章玉無瑕，作者當摩肩。
向來登王畿，悟主在一言。
校讎天祿閣，朱黄手自研。
郎潛不啻足，肯羨歲九遷。
清朝奬廉退，擢居西府員。
膴仕皆坐致，高懷越拘攣。
出乘使者車，徑歸卧林泉。
出處無戚欣，鼻間栩栩然。
謝公恐未免，召馹行著鞭。
松山介閩浙，淑氣常蜿蜒。
隆冬正凝沍，愛日回春妍。
懸弧慶生申，飄若區中僊。
僊風自難老，何須記椿年。
賤子託枌榆，掃門如宿緣。
叨在玉潤選，得窺樂廣天。
川涂阻拜壽，舂容陳大篇。
孺子倘可教，願受書一編。